**2022-ben is keressük az Év Kerékpárútját!**

A **Közlekedési Kultúra Napja** rendezvénysorozat keretében **a KTE Közlekedésbiztonsági Tagozata,** az **Aktív Magyarország**, az **Aktív- és Ökoturisztikai Fejlesztési Központ**, a **Magyar Közút Nonprofit Zrt.** és a **Magyar Kerékpárosklub** meghirdeti a pályázatot, amelyben Magyarország legkedveltebb kerékpárútját keressük. A pályázat által azt szeretnénk elérni, hogy minél többen szálljanak két kerékre, és ezzel is tegyék életüket aktívabbá. Az ország különböző szegleteiből jelölt kerékpárutak megmutatják, hogy Magyarországon számos jó minőségű kerékpárút fut, melyek csodás helyeken vezetnek. Emellett felhívjuk a figyelmet arra is, hogy ezek megépítése, fejlesztése és fenntartása folyamatos munkát igényel. A kerékpárutak viszont csak akkor érik el céljukat, ha azokon biztonságosan közlekedünk, a KRESZ szabályait betartva, és a közlekedés minden résztvevőjére figyelemmel vagyunk.

Pályázati feltételek:

Március 25 -ig várjuk a bárki által beküldhető pályázatokat, melyek a következő szempontoknak kell megfelelniük:

* Jelölni kerékpárutat, gyalog- és kerékpárutat, illetve kerékpársáv szakaszt lehet.
* A kerékpárút lehet belterületi, külterületi, vagy mindkét szakaszon vezető nyomvonal is.
* Nem lehet önállóan jelölni erdészeti utat, vízügyi töltés útját, kerékpáros nyomot, de a javasolt útvonalnak részét képezheti.
* A jelölt szakasz lehetőleg ne legyen hosszabb 25 km-nél (pl. a Balatoni Bringakör egyben nem jelölhető, de egyes részei igen). Amennyiben maga az útvonal ennél hosszabb, akkor egyértelműen meg kell határozni, hogy mely szakaszra vonatkozik a pályázat
* A kerékpárútnak összefüggő útvonalnak kell lennie.
* A jelölt kerékpárútról kérünk egy rövid indoklást, hogy miért esélyes az Év Kerékpárútja címre.
* Az útvonalról várunk egy jó minőségű fotót, ami jól érzékelteti a kerékpárút hangulatát, illetve segít beazonosítani azt.

A pályázatokat [ezen a linken](https://forms.gle/wArKRmW4XpDy7QLt6) várjuk. A pályázat regisztrálásával a beküldő hozzájárul, hogy a pályázatot kiírók felhasználják a csatolt fényképet az Év Kerékpárútja online kommunikációjában. A beküldött pályázatokból egy szakmai bizottság az alábbi szempontok alapján kiválasztja a 11 legjobb útvonalat. Ezeket április 21-én közzétesszük az [Aktív Magyarország Facebook-oldalán](https://www.facebook.com/aktiv.magyarorszag). A nagyközönség itt tudja leadni szavazatát. A legtöbb kedvelést kapott útszakasz nyeri az Év Kerékpárútja díját, melyről később kisfilm készül, illetve kihelyezett tábla fogja hirdetni ezt.

A beküldött pályázatok értékelési szempontjai:

• Hálózati szerepkör

• Használati mód

• Műszaki kialakítás

• Közlekedésbiztonság

• Szolgáltatási szint

• Komfortszint

• Turisztikai attrakvititás

Ezt követően a zsűri szavazásra bocsátja a legjobbnak ítélt jelöléseket.

A beküldők között a nyereményjáték [szabályzatának](https://aktivmagyarorszag.hu/wp-content/uploads/2022/03/Jatekszabalyzat_Ev-Kerekparutja_2022.docx) megfelelően kisorsolunk egy **50.000 forint értékű Decathlon ajándékutalványt** a Magyar Közút Nonprofit Zrt. felajánlásából, illetve egy **Természet\_Védelem\_Itthon kötet, egy Tisza-tavi útikönyv és Aktívan Itthon kiadványcsomag** az Aktív Magyarország felajánlásából.

**A pályázat ütemezése:**

**1. Pályázat beküldési időszak**: március 11 - 25.

**2. Szakmai elbírálás:** március 26 - április 21.

**3. Facebook szavazás**: április 22 -május 4 . éjfélig

**4. Az Év Kerékpárútja eredményhirdetés**: május 5.

**5. Az Év Kerékpárútja díjátadás**: május 11.

**6. A pályázatot beküldők közötti nyereménysorsolás eredményhirdetése:** május 18.

A végeredményt május 5 -én fogják kihirdetni a szervezők. A hivatalos díjátadás a Közlekedési Kultúra Napján, május 11-én lesz, amelyet a Közlekedéstudományi Egyesület 2015 óta szervezi meg – az Innovációs és Technológiai Minisztérium támogatásával – azzal a céllal, hogy ráirányítsa a figyelmet a biztonságos és kulturált közlekedésre. http://www.akozlekedesikulturanapja.hu/ Ennek a kezdeményezésnek része az Év Kerékpárútja pályázat is. A nyertes úton ezt követően táblát avatnak a szervezők, illetve kisfilm is készül az érintett útszakaszról.

2021-ben a Tiszafüred-Poroszló kerékpárút lett az Év kerékpárútja, amelynek része a Tisza-tó, valamint a Tisza-folyó feletti kerékpáros hidak, amelyek ikonikus kialakításukkal az egyik legszebb kerékpáros hidak Magyarországon. A látványos hídrendszeren 2021-ben több mint 150 ezren gurultak át.

2020-ban az Által-ér völgyi kerékpárút Tata és Tatabánya között vezető szakasza, lett az év legjobbja a közönségszavazás alapján. A Vértesszőlős is érintő 6,8 km-es útvonal 1406 szavazattal lett az ország kedvence. A kiváló minőségű burkolaton, az autóforgalomtól távol vezető kerékpárút csodás tájon kanyarog itt: az Által-ér ívei, a Gerecse és a Vértes látványa teszik teljessé az élményt. A Turul-sziklával, a vértesszőlősi Samuval és a tatai várral kiválóan kiegészíthető a kirándulás. Aki ennyivel sem éri be, az eltekerhet Dunaalmásig, ahol a folyóval ékesített panoráma várja.

Ehhez hasonlóan idén is keressük az ország kedvenc kerékpárútját.

További információért várjuk leveleiket a [kommunikacio@aofk.hu](mailto:kommunikacio@aofk.hu) e-mail címre.

[Tisza-tavi tekergések, avagy Az év kerékpárútja - Bringás Brigantik vLog 2021/3](https://youtu.be/l70yIXwKxzU)

[Tekerj te is az Év Kerékpárútján!](https://www.youtube.com/watch?v=zBkZUEmImHk)